પાંચમો પોઈન્ટ શિસ્ત છે. ડિસિપ્લિન વિનાનું જીવન નકામું છે. શિસ્ત હંમેશા આપણા જીવનનું મહત્વનું અંગ ગણાય છે. જેમ મસ્તક વિના આખા શરીરની શોભા નથી, એ જ પ્રમાણે શિસ્ત વિના જીવનની કશી શોભા નથી. શિસ્ત શણગાર છે, શિસ્ત આભૂષણ છે. શિસ્ત થકી જ ભારતવર્ષના નવોદય અને નવનિર્માણનું કાર્ય થઈ શકે એમ છે. આધુનિક અને શક્તિશાળી ભારતનું નિર્માણ કરવાનું કાર્ય યુવાનોએ જ ઉપાડી લેવું જોઈએ. આપણે શક્તિશાળી ભારતનો પાયો ઘડીએ તો એ પાયા ઉપર જ વિશ્વવિજેતા મા ભારતી, ભારતમાતાનું સિંહાસન સ્થાપી શકીશું. આમ કરવા માટે હર કોઈના જીવનમાં શિસ્ત અને સંયમ જરુરી છે. શિક્ષણ, નોકરી, વ્યવસાય એમ જીવનના બધા જ ક્ષેત્રોમાં શિસ્તનો પાયો મહત્વનો છે.